Βαρδής Βαρδινογιάννης

Ο Βαρδής Βαρδινογιάννης (Επισκοπή Λαππαίων, 13 Ιουλίου 1933 - Αθήνα, 12 Νοεμβρίου 2024) ήταν Έλληνας επιχειρηματίας και εφοπλιστής, από τους ισχυρότερους ανθρώπους του ελληνικού επιχειρείν, ιδίως στον τομέα των πετρελαιοειδών.

Για πέντε δεκαετίες ήταν ο επικεφαλής του Ομίλου Βαρδινογιάννη και θεωρείτο από τους κυριότερους παράγοντες της ελληνικής οικονομίας, με την περιουσία του να αποτιμάται στα 2,7 δισ. δολάρια (το 2024). Σύμφωνα με την Lloyd's, συμπεριλαμβάνονταν στον κατάλογο των ισχυρών παραγόντων της παγκόσμιας ναυτιλίας.Στους 100 ισχυρότερους παγκοσμίως 13 Έλληνες εφοπλιστέςΕφοπλιστικά κεφάλαια βγήκαν στη στεριά

Μαζί με τη σύζυγό του, Μαριάννα Βαρδινογιάννη, ανέπτυξε κοινωνικό και φιλανθρωπικό έργο.

Βιογραφικά στοιχεία
Γεννήθηκε στην Επισκοπή Λαππαίων στις 4 Δεκεμβρίου 1933, και ήταν γιος του Ιωάννη Βαρδινογιάννη και της Χρυσής Θεοδωρουλάκη. Ήταν το πέμπτο από τα οκτώ παιδιά της οικογένειας, καθώς προηγούνται τα τέσσερα αδέλφια του, Παύλος (1925-1984), Αμαλία (1927-2016), Σήφης (1929-2002), Νίκος (1931-1973) και έπονται άλλα τρία οι Γιώργος (1936), Θεόδωρος (1942-1996) και Ελένη (1946).

Αποφοίτησε το 1955 από τη Σχολή Ναυτικών Δοκίμων και ακολούθησε καριέρα αξιωματικού στο Πολεμικό Ναυτικό (τότε Βασιλικό Ναυτικό), όπως ο αδελφός του, Νίκος. Αποστρατεύθηκε αναγκαστικά τον Ιούλιο του 1967 από το δικτατορικό καθεστώς της 21ης Απριλίου με τον βαθμό του πλωτάρχη, λόγω της αντιστασιακής του δράσης, και εξορίστηκε στην Αμοργό.

Μυήθηκε στο αντιδικτατορικό κίνημα του Ναυτικού και βοήθησε έτσι ώστε να εξασφαλιστεί ο ανεφοδιασμός των πλοίων σε περίπτωση εκδήλωσης κινήματος.Ε΄ Ιστορικά, Το Κίνημα του Ναυτικού και το "Βέλος", τεύχος 186, σελ. 31 Ασχολήθηκε με τις επιχειρήσεις του αδερφού του και από το 1972 ανέλαβε τη διοίκησή τους μετά τον πρόωρο θάνατό του.

Από το 1989 ασχολούνταν και με τα μέσα μαζικής ενημέρωσης, ιδρύοντας τους τηλεοπτικούς σταθμούς Mega (τον οποίο κατείχε μέχρι το 2019) και Star ενώ από το 2018 κατείχε παράλληλα και τον ραδιοτηλεοπτικό φορέα του Alpha. Ήταν παντρεμένος με τη Μαριάννα Βαρδινογιάννη (το γένος Μπουρνάκη) από το 1961 έως τον θάνατό της το 2023, και είχαν αποκτήσει πέντε παιδιά: τον Γιάννη (1962), τη Χριστιάννα (1964), τον Γιώργο (1967), τον Νίκο (1974) και τη Βαρδιάννα (1976). Ο ίδιος και η σύζυγός του είχαν αναπτύξει σημαντικές φιλανθρωπικές δράσεις.

Τον Νοέμβριο του 1990 πραγματοποιήθηκε επίθεση με τρεις ρουκέτες σε βάρος του, από την τρομοκρατική οργάνωση 17 Νοέμβρη. Οι ρουκέτες βρήκαν στόχο το αυτοκίνητο που επέβαινε, όμως ο Βαρδινογιάννης σώθηκε χάρη στην ισχυρή θωράκισή του. Ο ίδιος, σε συνομιλία που είχε αμέσως μετά με τον στενό φίλο του Αντώνη Λιβάνη (τότε διευθυντή του πολιτικού γραφείου του Ανδρέα Παπανδρέου) είπε: «..σούταρε πέναλτι ο Σαραβάκος και βρήκε το δοκάρι...».Πρακτικά της Δίκης της 17 Νοέμβρη, συνομιλία Δημήτρη Κουφοντίνα και Βαρδή Βαρδινογιάννη

Απεβίωσε στις 12 Νοεμβρίου 2024, σε ηλικία 90 ετών. Κηδεύτηκε σε στενό κύκλο στο Πρώτο Νεκροταφείο Αθηνών στις 15 Νοεμβρίου, πλάι στη σύζυγό του Μαριάννα.

Όμιλος Βαρδινογιάννη
Από το 1972 ο Βαρδής Βαρδινογιάννης διηύθυνε ένα από τα μεγαλύτερους ελληνικούς επιχειρηματικούς ομίλους έχοντας δημιουργήσει ένα διεθνές φάσμα δραστηριοτήτων από τον πετρελαϊκό, τον εφοπλιστικό, τον τραπεζικό και τον ξενοδοχειακό χώρο καθώς και τα μέσα ενημέρωσηςΚρητικός, σκληρός και... αντιστασιακός ο Βαρδής Βαρδινογιάννης. Οι σημαντικότερες εξ αυτών Optima bank, Vegas Oil and Gas (Αίγυπτος), Avin Oil, Τράπεζα Πειραιώς, ANEK Lines, Ελλάκτωρ, Star Channel, Alpha TV, NJV Athens Plaza, AVE Group of Companies, Odeon, κ.ά. Ναυαρχίδα του ομίλου θεωρείται η μονάδα των διυλιστηρίων της Motor Oil Ελλάς.

Φιλία με την οικογένεια Κένεντι
Ο Βαρδινογιάννης και η σύζυγός του, Μαριάννα, υπήρξε μεταξύ των ιδρυτών του συμβουλίου ηγετών του Ρόμπερτ Κένεντι μαζί με τον Μπιλ Κλίντον και άλλους παγκόσμιους ηγέτες. Ο γάμος της Ρόρι Κένεντι, κόρης του Ρόμπερτ και της Έθελ Κένεντι με τον Μαρκ Μπέιλι, γιορτάστηκε στην έπαυλη του Βαρδινογιάννη στην Εκάλη. Ακόμη και ο γάμος της μεγαλύτερης αδερφής της Ρόρι, Κόρτνεϊ Κένεντι με τον Ιρλανδό Πολ Χιλλ το 1993 γιορτάστηκε στο πολυτελές γιοτ Varmar του Βαρδινογιάννη.

Πηγές

Κατηγορία:Έλληνες αξιωματικοί του Πολεμικού Ναυτικού
Κατηγορία:Έλληνες επιχειρηματίες
Κατηγορία:Οικογένεια Βαρδινογιάννη
Κατηγορία:Έλληνες θύματα τρομοκρατικών ενεργειών
Κατηγορία:Θύματα της Ε.Ο. 17Ν
Κατηγορία:Έλληνες εφοπλιστές
Κατηγορία:Έλληνες δισεκατομμυριούχοι